open-index/open-wikipedia-markdown huggingface dataset:
Der Pilger

**De Pilscha** (frija *De grischdlische Pilscha*) isch die Wochezaidung vum kadolische Bischdum Schbaija. 

## Glääni Gschischd
Gegrind worre isch die Zaidung oam 1. Janua 1848 un dodemid ischse die äldschd Bischdumszaidung in Daitschloand un a älda als de Osservatore Romano. Wärendem Nadzionalsosialismus ischd die Zaidung 1942 vabode un isch dnoch vum Haubdschridelaida Nikolaus Lauer widda g'grind worre. Die 1960 gegrind Schbendeagzion vum Pilscha „Die *Aktion Silbermöve*“ fiad jäalisch zu em Schbendevolume vun uug'fea änere Million Euro.

Die Zaidung isch vun 1920 bis 2009 inde Schbaimara Pilscha-Druggarai valeschd worre. Saidem weadese wescchendlisch im naije Schbaimara Valaach „Peregrinus GmbH“ uffgeleschd, wuem Bischdum keere dud. De Scheffredagdea ischde Norbert Rönn. Die Ufflaach isch 21.000 Schdigg.

## Inhald
Des Blatt schraibd vum keäaschlische Lewe inde Diözes eweso wie iwwa des Gscheeje inde Weldkeäasch. Dodzu kummen relischiöse Tegschde wie Gbeed un Biwelausleeschunge, insbsonnare zude jewailische agduelle Sunndaachsevangelije. Im Unnahaldungsdeel hodd die Zaidung Buch- und Schbieletibbs, Koazgschischde, Rädsl un Kochrezebde. Reschelmäßig wean a Ea'aischnisse un bolidisches Gschee aus kadholischer Sischd kommendiead.

## Websaide
* Homepeidsch vum ''Der Pilger''
* Voadrach vum Professor Dr. Dr. Hans Joachim Meyer oam 19. Auguschdt 2008 zum 160-järische Jubileum vun de Zaidung (pdf-Datei)

## Vawais
Dampfnudel

**Dambnudle** oder ah **Hawedampnudele** sin ä klassischs Esse in de Palz un annere siddaitsche Länner. Die sin mit Hefedäch g'macht un in ner diefe, gschlosne Pann in Salzwasser med Fedd uf gonz glääna Flamm zuersch gekochd un dann – nohdemm es Wasser vedambd iss (am Deggl horsche, awwa ned effne!) – gebrode worre. Bei de Bayere nemme se schdad em Salzwasser Zuggerwasser odder segah Millich med Budder. 

Es gibt n Schtrait zwische de Pälzer un de Bayern, wer de Dambnudl erfunne hot, der is ach schon in die Politik getrache worre. Awwer mer kann se nitt verwechsle, wail die Bayere dun se mit Zucker statt mit Salz mache. 

Esse dut ma se mit sisse Sache wie ner Vanillsoße odder Applbrai, odder awwer mit ennere Woisoß aus Pälzer Riesling. Viel Lait dun se awwer ach mit ner deftisch Supp odder m Herzpeffer esse. In Nussdorf, eme Schdadddääl vun Landaach issd ma se med Gulasch.

Ähnlich sin die Oofeknepp, aach „Roanudle“, die mim sieße Hefedäch g'macht werrn, un donn in die Reehr gschowe wärr. Selle Reehr hod nix mim tiiwii zu duun, sunnan midde scheene aale Kachleefe: in dänne iane Ofereehr sin de Hawwe orra die Pann gschowe worn, awa när midde Knepp un när oigfädded, ohne Salzwassa. Die griehn donn aach ä hellbrauni Gruschd un ned die so tybische helle Haud vunde Dampnudle. Wails haid an Ofereehr fehld, muß mer schdadtdesse de Bachofe nämme, mär solld awwa ned zu haiß, sunschd wärd zu dungl.


File:ADampfnudelnWPA.jpg|rohe Dampfnudl
File:BDampfnudeln WPB.jpg|g'kocht Dampfnudl
File:CDampfnudelnWP6.jpg|uffgschnitte un gfillte Dampfnudl
Dirmstein

**Dermschdää** (amtlich *Dirmstein*) is en Ort in de 1972 gebild Verbandsgemää Grienschdadd-Land im Londkrääs Derkem in de Palz. Es hott 3086 Oiwohner.

## Geografie
Dermschdää liechd in de Owwerrhoiewene, 108 m i. NN. Zwelf Kilomeder Lufdlinie eschdlisch fließd de Rhoi, nain Kilomeder weschdlisch fongd de Pälzerwald õõ unn zwee Kilomeder nerdlisch Rhoihesse. Nachbarord sinn, im Uhrzaigersinn, õõgfonge im Norde: Offschdää, Worms-Heppenheem, Haichelheem, Gerolsm, Laumersheem unn Owwersülze. 

De Weschdlische Dääl vun Dermschdää iss flach, der eschdlische hiegelich, do werd Woi õõgebaud.  

## Gschischd
De Ord iss im 8. Johrhunnerd des erschde Mol erwähnd worre. Obwohl er nie de Grafe vun Laininge kehrd hot, zähld mer ihn hait zum Laininger Lond. De hischdorische unn gud restaurierde Ordskern iss als Dengmalzon oigeschdufd. Die barogge Kärsch ausm 18.Johrhunnerd zähld aa zu de Dengmalgeschidzde Objegde. Bis zum Ende des 18. Johrhunnerds soll Dermschdää die Schdadtreschd besesse hawwe.

## Bolidig
De jetzische Ordsbirgamaischda vun Dermschdää iss Bernd Eberle vun de FWG. De Gemainderad hot 20 Sidz. Ergebnis vun de Gemainderadswahl am 7. Juni 2009, zum Vaglääsch midd 2004:

## Wärdschafd
Nochm Zwedde Weltkriech hot sisch Dermschdää vun em agrarisch geprägde Ord endwiggeld, wo Londwärdschafd unn Dienschdlaischdung glaischbereschdigd newweenonner schdehe. Hait befinne sisch 200 Bedriewe in Dermschdää, die all middlschdännisch sinn, Großkonzerne gebbds do nedd. Weche dem pendle viele Dermschdäer in umliechende Orde. Said de 60-er Johr effned sisch Dermschdää dem Tourismus.

En wischdische Dääl vun de Londwärdschafd nimmd de Woiõõbau ää. De Woi iss schun in de Reemerzaid in de Palz õõgebaud worre unn de Därmschdääer Woibau iss im Johr 1141 des erschde Mol erwähnd worre. Vun 14,67 km² Ordsfläsch werre 2,5 fer de Woibau benudzd.
 
Außer Woirewe werre aa Äppel, Mandle, Faige, Schbargl, Getraide unn Grumbeere õõgebaud.

## Websaide

* Oadspoadrei uff de Internetsaide vun de Vabondsgmoinde
Dürkheimer Wurstmarkt

De **Derkemer Worschdmaagd** (aa *Derkemer Worschtmarkt*) is e großes Woifescht in Dergem un es greeschde Woifescht uf de Welt. Wisse muss mer, dass de Worschtmarkt immer am zwedde un dridde Wochenend im September stattfinne dud. De Worschtmarkt gebts seit em Joor 1417, wua s erschde mol urkundlich erwänht is, awwer da hoda noch annerschder keese.

## Geschicht vum Worschtmarkt
Frieher war de Worschtmarkt uff em Michaelisberg, en kleene Hischel net weit funn Dergem. De Worschtmarkt war do, weil do als e Wallfahrt hieh war, die Laid uff de Michlsberg gepilgert sin unn die Winzer unn die Baure viel Kundschaft hawwe un Sache verkaaft, wie z.&nbsp;B. Woi, Ledder un anneres Zeig werre könne. Ab em Joor 1577 wurd de Worschtmarkt dann uff de Brühlwisse gefeiert, weils uff em Michaelisberg zu klee geworde war. Iwwer die Entschdehung gebt e Schauschbiel, des de Pälzer Mundartdichder Helmut Metzger gschriwwe hot. Un des werd immer Freidaachs so um dreivertlsechse in de Näh vum Woidorf uffgfiert. Dodenoch dud dann de Worschtmarktsmeeschder s erschde Fass mit Woi aschdeche un de Bojemeeschder de Worschtmarkt eröffne.

## De Worschtmarkt haitzutag
Haitzutag sinn die Reitschule unn die Schubkärchler im Vorderdrund vum Worschtmarkt. Des sind hald Woiständ wu ma gmitlisch beisamme hockt und babble dut. Vun denne gebts 36 Stick. Da kann ma en guhde Schobbe un Schorle dringe, weil de ganze Woi prämiert sai muss. Ma dringt en aus Dubbeglässer du wo n halwe Liter Woi noi geht. Eener vunn vier ausgeschenkte Woi muss en Risling, eener en trockene un eener en halbtrockene sai. Seit em Joor 2004 darf ma aach Rotwoi ausschenke. Es großes Hailait is de "Literarische Frühschoppe", der immer Mondaachs um Zehne Mojens stattfinne dud un bei dem die Lait gemietlich zusamme sitze unn de Pälzer Mundartdichter oder de Pälzer Musigger (wie z.&nbsp;B. de Tremmel, die Fraa Meißner, die Anonyme Giddarischde...)"" zuzuhehre.

Un jetzert en Geheimtip - bidde kämm verzehle....
Richdisch schä sinn die zwee Daach (Mittwochs un Dunnerschdaach) wann eigentlich Ruhepaus is. Do gehen die Därgemr un ach annere uff de Worschtmarkt nunner, nemmen vun dehäm ebbes zu esse mit (meischdens Hausmacher Doseworscht) un hoggen sich in die Schubkärchler. Vun denne hänn nämlich mindeschdens zeh Stick uff un bei denne holt mer dann de Woi. Musikalisches hailait is an emme Owend die Klampfemussig vun de Därgemer Pfadfinder.

Also jeder Pälzer muss minischdens äh mo ufm Worschtmarkt gwese soi.

## Paa Oidrigg

Dadai:Riesenfass.jpg|
Dadai:Wurstmarkt2007-2.JPG|
Dadai:Panorama Riesenrad Wurstmarkt2bearbeitet.JPG|
Dadai:Wurstmarkt15092007-2.JPG|
Wurstmarkt 19092009 1.JPG|


## Websaid

* Die Sait vumm Worschtmarkt
Diedesfeld

**Diedesfeld** war frieer e Winzerdorf un is 1969 in Naischdadt oigemänded worre, was 3 km im Norde lischt.

## Geographie
### Laach

Diedesfeld is mit de Zait mit Unnerhambach zammegwachse, was zum Naischtadter Ortsdel Hambach gheert.

Diedesfeld lichd an de Midd von de 85 km lange Woischdrooß.

### Klima
Die Laach in de Vodderpalz, am weschtlische Rand von de Owwerroiewene, sorscht fer ä mildes Klima. De Gebirschszuuch vun de Haardt im Weschde sorscht dodefor, dasses ned viel reschnt un dass im summer schää warm is.

## Politik
De Ortsvorschteer vun Diedesfeld is de Lechners ehrn Volker.

## Werdschaft unn Infraschtrukdur
### Werdschaft
De Woibau hot e G'schicht vun 2000 Johr bis in de Zait vun de Reemer zurigg. Woilooche, die mer kenne dud sin:

* Ölgässel
* Johanniskirchel
* Berg
* Paradies

Drausse duhn Keschte, Mannle, Faische un Zidrusfrischde wagse.

### Bevölkerungsentwicklung
Frieer war Diedesfeld a normales Winzerdorf awwer inzwische isses faschd nur noch n Ort wo die Laid aus Naischtadt wohne dun. 2004 hän ungfähr 2.000 Laid in Diedesfeld g'wohnt.

### Verkehr
De drai wischdischde Strooße fer Diedesfeld sin die Woischtrooß, die Autobaah (A65) und die Bundesschdrooß (die seid viele Johre eischendlich die Landschdrooß L516 is). Alle drai gehn am Bersch entlang, also vun Siide nooch Norde. De Woischtroß dud Diedeseld mit Hambach un Maikammer verbinne. Die annere baide Schdroße sin im Oschte vun Diedesfeld un gehn ned direkt durch de Ort.

## Sehenswerdischkaite un Kultur
### Sehenswerdischkaite

* Hambacha Schloß (Schloßbärsch)
* Katholisch Parrkeersch St. Remigius (Barock, 18. Johrhunnerd)
* Rathaus (gebaut 1601, mit drai Arkade und Brunnehall)
* s'Schlessl (frieerer Sitz vom bischeflische Amtmann)
* Fachwerkbaute, v. a. alte Winzerheef
* Hisdorische Brunne

### Reschlmäßische Veronschtaltunge
* Annergasser Fest (Unnerhambach, Ende April/Ofang Mai)
* Woikerwe (August)
* Fedderwaißerfescht (Oktober)
* Diedesfelder Woihnachtsmarkt (1. Adventswocheend, Fraidaach bis Sunndaach)
* Veronschtaltunge uff'm Hambacher Schloß (s ganze Johr iwwer)
* Woi im Middelpunkt (Woinmess vun de Diedesfelder Winzer)

### Veraine
; Sportveraine
* TuS Diedesfeld (Fußball, Laischtathletik, Gymnastik, Jazzdanz)
* TTC Diedesfeld (Dischtennis)
* TC Diedesfeld (Tennis)

; annre Veraine
* Pfälzerwald-Verein, Ortsgruppe Diedesfeld
* Landjugend Diedesfeld
* Musikverein 1953 Diedesfeld
* Gesangverein 1857 Diedesfeld
* Förderverein Spielplatz Diedesfeld
* Förderverein Kindertagesstätte
* Verein für Brauchtum und Heimatpflege
* Freiwillige Feuerwehr Süd
* Karnevallsverein Flendes

## Websaide
* Offiziell Sait von Diedesfeld
* Naischdadt-Diedesfeld
Duttweiler

**Duddwailer ** (amtlisch *Duttweiler*) is e Winzerdorf un is 1974 in Naischdadt oigemänded worre, was ugfeehr 6 km odder 7 km im Nordweschde lischt.

## Geographie
### Laach
Duddwailer werd ach gern als „Pfort zu de daitsche Woischtroß“ bezeichnet. Es lischd am Rand vuum Gäu.

### Klima
Die Laach in de Vodderpalz am weschdlische Rand vun de Roiewene sorscht fer ä mildes Klima. De Gebirschszuuch vun de Haardt im Weschde sorscht dodefor, dass es ned viel reschnt un dass im Summer schää warm is.

## Polidig
De Ortsvorschteer vun Duddwailer is de Syring-Lingenfelder Gerhard.

Im Ordsbeirad sinn Leit vun de CDU, de FWG und de SPD.

## Werdschaft unn Infraschtrukdur
### Werdschaft
In Duddwailer werd schun immer Woi gemacht. Guude Woilaache sin:

* Kraizbärsch
* Kalkbärsch
* Mandelbärsch

## Sehenswerdischkaite un Kultur
### Sehenswerdischkaite
* Wasserturm
* St. Michaels-Kerch mit em Turm aus em 13. Jahrhunnert un de wunnerschäne Emmaus-Kapell

### Reschlmäßische Veronschtaltunge
* Duddwailer Kerwe unn 's Kerwe Radrenne (4, Wocheend im Juni)
* Woifeschd vuun de Freaindschaft (2. Wocheend im August)
* Duddwailer Woihnachtsmargd
* Närrsches Schlachtfeschd
* Schtehgrache Fasnacht
* Ekumänische Geschbräche am Owend
* Ekumenische Advendsfenschder
* Summernachtsfescht im Schwimmbad
* Seniorenochmiddache
* Duddwailerer Woibliede
* Madinsumzuch mit em Kinnergade
* Neijohrsempfong

## Vaoi
; Sportvaoi
* VfL Duddwailer (Fußball, Dischdennis, Froizaidschbord)

; annre Vaoi
* Baure- und Winzerschaft
* Dauwezichter
* Ekumänischer Krankepflecheveroi
* Freiwillichi Feierwehr
* Kerchechor St. Michael
* Landfraue Veroi
* Landjuchnd Duddwailer
* Männerkochglubb
* Schwimmbadveroi

## Websaide
* Websaid vun Duddwailer
Österreich

**Eestraisch** esch e Land in Mitteleuropa un e Mitglied vun de Europäische Union (EU). 8,8 Millione Laid wohne do unn des Lond hot e Fläsch vun 83.879 km². Somid leewe uff em km² ugfähr 105, was im Verglaisch zu soine benachbarde Schdaade ziemlisch gering iss. Es grenzt im Norde an Deitschland un die Tschechie, im Oschde an die Slowakei un Ungarn. Im Süde an Slowenje un Idalje un im Weschde an die Schweiz un Lieschteschdäjn.

Dere Hauptschdadt unn aa die greegschd Schdadt is Wien. Eestreich beschdeht aus nain Bunneslänner, die Verfassung esch föderal. Es Land esch seit 1955 Mitglied in de UNO un seit 1995 in de EU.

Die eestraischischen Bunnäslänner sinn:
* Burgelond
* Kärnde
* Niedaeestraisch
* Owwaeestraisch
* Salzbursch
* Schdaiermarg
* Tirol
* Vorarlberg
* Wien

Dadai:Castillo de Hohenwerfen, Werfen, Austria, 2019-05-17, DD 143-149 PAN.jpg
Dadai:Mallnitz Stappitz Ankogel-Panorama 01.jpg
Dadai:Schloss Schönbühel 20180919.jpg
Dadai:Stift Melk Nordseite 01.jpg
Dadai:Turnau Hochanger - Hochschwab 20171014 01.jpg


## Webpeidsch

## Noochwais
Elard Briegleb

**Elard Briegleb** (*05.05.1822 in Hopfmannsfelden, Hesse - † 15.06.1904 in Worms) war en Parrer un Dekan im Aalsm un Peddaschm und Mundartdischder.

Vun ihm schdomme zwee Bänd mir Mundardgedischde und kleene Dialoche, nemlisch *Wie's klingt am Rhei* und *Links am Rhei' Iß gut sei*. Soi Sproch zaisch Eischearde vum Nordpälzische. Die Oistellung is optimistisch und er schraibt mid viel hindergrindischem Humor so z.&nbsp;B. in dem Gedischd *Em alde Wei-Bauer sei Gehamnis* un *Es zwadd Gesicht*.

## Gschriewenes
* Wie's klingt am Rhei': mundartliche Gedichte aus der hessischen Pfalz, 1885
* Links am Rhei' iss gut sei': Neu mundartliche Gedichte aus der hessischen Pfalz 
* Vivat der Vogelsberg!: Gedichte, der lieben Heimat und allen Freunden und Verehrern derselben gewidmet, 1896
* Bur und Bull oder Kriegsbilder aus Transvaal: Gedichte, 1902
* Weiʹschdeier-Lieder: Mundartliche Gedichte aus der hessischen Pfalz, 1899
* Wei'schdeier-Lieder, 1899

## Quelle
*Jürgen Beckmann, Heinz-Jürgen Kliewer (Herausgeber): "Ich redd mein Muddeerspooch". Anthologie Pfälzer Mundartlideradur; Saide 11, Pfälzische Verlagsanstalt, Landau/Pfalz 1997, ISBN: 3-87629-278-6 

## Nochwees
Donnersberg

De **Dunnersbersch** is de heegschde Bersch in de Palz. Mid saine seggshunnertsiwweneachzisch Meder is er in de gesamte Nordpalz unn nadiirlisch aa driwwer inaus des beliebteschte Tourischteziel.

## Was zum Geographische
De Dunnersbersch lait inmidde de Nordpalz zwische Maiedaahl (Marienthal) unn Dannefels, ragt awwer aa erunner no Falgestää (Falkenstein). De Dunnersbersch is iwwer e Landstroßabzweischung bei Baschdehaus (e Hotel uff halwer Schdreck zwische Maiedaahl unn Dannefels) se erreische. E zusätzlischi Rickfahrmeeglischkeit biedet die Ännbahnstroß erunner no Dannefels.

## Aus de Gschichd
Gonz owwe kunnsch haid nuch die Reschd vunnerem Wall vunde Kälde sien, en glääne Dääl hod mer widde uffgebaud fär zum óógugge. Die gonz Óólaach he die Kelde zwäämol ufgebaud un - un des is weldwaid äämolisch! - hinnär däm Schudzwall, in des abgsischade Terrää, hen se nuch ä Viaeggsschanz enoigsedzd! Un weile schwädzd mer sugaa devun, dosse häddn Quarzporphyr gschmolze fär zum Glas mache.

## Täam
Owwe isn Aussischdstuam, vun däma bisnóó Woms, zum Orewald un bai gon klaare Sischd sugaa bis zum Daunus gugge konn. Ned waid devun schdeed de Fänseetuam mid iwwa zwäähunnad Meda Hee un dodezwische hen die Amis ää vun iane guuße Funkschdazione enoigsedzd, die greeschd in Oiropa.

## Websaide

* Dunnersberschveroi e. V.
* Dunnersberscha Kelten e. V.
* Es keldisch Oppidum
* De bróósene Doblkop
* Luftkurort Dannenfels: Menüpunkt ''Dunnersbersch''
* Geoloschie vum Dunnersbersch
* De Dunnersbersch fär Róódfahra uff ''Quaeldisch.de''
* De Ringwall uffm Dunnersbersch
Erde

Die **Erd** is de Planed, wu die Mensche lewe due. Die Erd is de einzische Ploned vun dem ma wisse dud, dass do Lewe iss. Sie iss de dritte Ploned im Sunnesischdeem unn iss 149,6 Millione km vun de Sunn endfeand. Sie hot en Duaschmessa vun iwwa 12.700 km unn is ugfähr 4,6 Milliarde Joa ald. Die Erd broochd 365,256 Doog um die Sunn emol zu umgraise, däs is ään Joar unn 6 Schdunne, däswege gibts jo alle viea Joar des Schaldjoar um des auszuglaischä. Die Erd benedischd 23 Schdunne, 56 Minnude unn 4,1 Sekunne um sich um die eigini Aks zu drehä, trotzdäm heeßt es en Doog dauad 24 Schdund. Die Erd hod en Drabond, en Mond also, unn dea heeßd nadierlich Mond (wie denn sunschd).
Die Erd iss zu 29,3% vun Lond bädäggd unn zu 70,7% vun Wassa.
Sei astronomischs Symbol isch .

## Atmospär
Die Atmospär vunn de Erd iss die gasfermische Hill iwwer de Obafläsch. Oone die Atmospär wird nix uff de Erd lewe due.
Die Haupdbeschdonddeile vun derre is:
* Schdiggschduff: 78, 08%
* Sauaschduff: 20,95%
* Argonn: 0,93%
* Koole(schduff)dioksid: 0,038%
* Neonn: 0,002%
Esperanto

**Esperanto** is ä Sprooch, abba onnerschd wies pälzische ned ä normali Sprooch, sunnern ä konschtruirti Sprooch unn Plonsprooch. Des heeßt, sie hot sich ned zufällisch endwiggeld, sunnern is erfunne worre, nämlisch vum Ludwik Lejzer Zamenhof. Ea hot im Joa 1887 ä Broschier midde Grundlooge vun derer Sprooch veaäffentlischt. Trotz ollem is Esperanto ä läbändischi Sprooch, wu sisch weidaendwiggeln dudd. Dea Zweck vumm Esperanto is ä Sprooch zu hawwe, die leecht zu erlerne iss unn das kee onneri Sprooch bevorzucht oddah benochteilischt werd. Heit dun zwische 500.000 unn zwe Millione Lait uff der gonze Weld Esperanto babble, davunn en paar dausend als Muddasprooch.

## Sproochbaischbiil
* Saluton! - Hallo!
* Kiel vi fartas? - Wie geht's da?
* Mi fartas bone. - Mia geht's gud.
* Mi fartas malbone. - Mia geht's schlescht.
* Kio estas tio? - Was issn des?

Im Eschberando gibt's kee Konjugation:
* Mi estas - Isch bin
* vi estas - du bischd/ia seid
* li estas - er iss
* ŝi estas - sie iss
* oni estas - man iss
* ĝi estas - es iss
* ni estas - wia sinn
* ili estas - sie sinn

## Websaide

* Daidscha Esperanto-Bund unn Daidschi Esperanto-Jugend
* Lernu.net mid Kuase un Werdabicha
* Esperanto-Online-Tegschde baim *Project Gutenberg*

## Fußnote
Ebertsheim

**Ewwerdsem** (amtlich *Ebertsheim*) is en Ort in de 1972 gebild Verbandsgemää Grienschdadd-Land im Londkrais Derkem in de Palz. Es hott 1400 Oiwohner unn ä Fläsch vun 5,29 km², was ä Bevelkerungsdischd vun 248 ergewwe dud. Der jetzische Birgamaischda iss Klaus Linska vun de CDU.

## Geografie
Ewwerdsem unn soin Ordsdail Rodebach liesche im Lainingerlond im Norde vum Londkrais Derkem. Dorsch de Ord fließe de Aisbach, de Seldebach unn de Rodebach.

Nachbarorde, im Uhrzaigersinn, im Norde oogfonge: Laudersem, Quirnem, Merdese, Grinnschdadt, Tiefedhal, Hettrum, Aiseberg und Kerzene.

## Relischione
Im Joor 2007 sinn 49,5% evangeelisch unn 27,6% kadolisch. De Reschd iss konfessionlos gwessd odda hot zu ner onnere Relischion kehrd.

## Bsunneres
Die pennsylvanisch-deitsch Zeidung Hiwwe wie Driwwe iss im Johr 1997 in Ewwerdsem gegrindt un bis 2000 im Ort rausgewwe worre.

## Websaide
*
*Die offiziell Homepage vun Ewwerdsem.
Ernst Fries

Da **Ernst Fries** (* 22. Juni 1801 in Heidelberg, † 11. Okdower 1833 in Kallsruh) war in Låndschaftsmoler vun da Romåndik am Iwwergång zum Realismus.

## Werg
Seune Werge sin Eelgemelde, Aquarelle, Zeischnunge un Drugggrafige. Viele vun seune Motive schdamme eunerseits aus Landschafde in da Umgewung vun Heidelberg un ånnerersaits vun seum Ufenthalt in da Gejend vun Rom un in Sieditalie in de Johre 1823 bis 1827. 180 vun seune Werge sin im Bsitz vum Kurpälzische Museum in Heidelberg.

## Im Netz

* Malerische Reise an der Mosel von Coblenz bis Trier. Nach der Natur gezeichnet von Fries ... - Heidelberg : Engelmann, [1821]. Online-Ausgabe ''dilibri'' Rheinland-Pfalz, 2009
* Malerische Ansichten des Rheins, der Mosel, des Haardt, und Taunusgebürges. gez. von Fries ... - Heidelberg : Engelmann, [ca 1820]. Online-Ausgabe ''dilibri'' Rheinland-Pfalz, 2009
Felix Sebastian Feldbausch

**Felix Sebastian Feldbausch** (* 25.11.1795 Monnem - 02.02.1868 in Karlsruh) war en in Rastatt un Haidlbärsch dädische Gimnasiallehrer. 1864 hodder anonim e Gedischdsammlung vereffentlischd mit dem Diddel: *Verse und Reime eines alten Pfälzers*. In dem Buch gibts en Abschnidd "*Bemerkungen über die Pfälzer Mundart*" (Seiten 81-113). Soi maischd efache Text enthalde aach standardsprochlische Wendunge und Laudunge.

## Quelle
*Jürgen Beckmann, Heinz-Jürgen Kliewer (Herausgeber): "Ich redd mein Muddeerspooch". Anthologie Pfälzer Mundartlideradur; Seite 10, Pfälzische Verlagsanstalt, Landau/Pfalz 1997, ISBN: 3-87629-278-6
*Felix Sebastian Feldbausch in Badische Biographien, Erster Theil, 1875, 236–240 (Digidalisat Badische Landesbibliothek)
Fluginsekten

**Fluchinsekte** *(Pterygota)* sin e Unnerklass vun de Insekte. Alle Insektearde, die flie kenne odder wee de Evolution die Fluchfäichkeit wirre verlore henn, awwer mo hatten, zählen zu dem Taxon. Normal hen die nur zwey Flieschelpaare, e driddes kunt nur bei de fossile Stenodictya nogewiss werren. Alle Fluchinsekte machen e Metamorphose dorsch.

## Webseidde
Forst an der Weinstraße

**Forschd** (amtlich *Forst an der Weinstraße*) is ä klääns Schdrooßederflsche on de Woischdrooß 4 km SSW vun Derkem un 9 km NNW vun Naischdadt. Es k'eerd zur Verbondsgemäänd Daidsm im Londkrääs Derkem, hot ä Flesch vun 3.59 km² un lischd 110 m i.NN. in de Heeh. 

## Gschichd
Wie de saalisch Färschdbischuf Johannes I soi Länner im Schbairgau em Huchschdifd gschengd hod, is de Wald nädlisch vun Deidsm („Vorst“) außevoa gebliwwe fär die färschdlich Jachd. Sella "Vorst" waa de Oofong vum Däffsche.

In de Bauregriesche hod de Kuafärschd Ludwig V in Forschd midde Baure vum Gailwaila un vum Bockrema Haufe vähonneld.

In de 1790er is aach Forschd duasch die fronzeesisch Rewoluzion noo Frongraisch kumme un de Wiena Kongreß hod donn die gonz lingsrhoinisch Kurpalz - un dodemid aach Forschd - noo Bayan geduun.

## Wäddschafd
Es measchde un es wischdigsde sin die Wingäd un Forschd hod ä paa vun de beschd Laache. Iwwa ään Woi, en Uukaija - as „Forster Ungeheuer“ weldwaid bekannd - hodde aal Bismaak emol gsaad, es dääd em jo uukaija schmecke, desdo Uukaija!

Allweil is awwe aach ä bisje Durismus middezu kumme.

## Websaide
*
* Gemää Forschd
Frankenstein (Pfalz)

**Frankeschdää** (amtlich *Frankenstein*) iss e kläner Ort in de Palz. Er lait an Bundesstroß zwischen Lautre unn Naischdadt. Frankeschdää hott ungefähr 1.100 Oiwuhner und gehehrt zur Verbandsgemää Hochschbaya unn zum Krais Lautre. De Ord hot ä Fläsch vun 13,8 km² unn iss domid mid ner Bevlkerungsdischd vun 74 Oiwuhner je km² zimmlisch dinn bsiedeld. Der jetzische Birgamaischda iss Eckhard Vogel vun de FWG.

## Geografie
Frankeschdää lieschd inmidde vum Nadurpark Pälzerwald unn iss die esdlischsde Gemää vum Londkrais Lautre. Nachbargemainde sinn im Uhrzaigersinn: Derkem, Waidethal (Londkrääs Derkem), Waldlaininge, Hochschbaija unn Fischbach (Londkrääs Lautre).

Zu Frankeschdää kehrd Diemerschdää unn de Klafertalerhof.

## Bolidig
Die 16 Radsmidglieda sinn bai de Kommunalwahl am 7. Juni 2009 gewähld worre unn henn en ehrenamdlische Ordsbirgamaischda als Vorsidz.

Sidzvertailung im Gemainderad:

## Oiwuhnerendwigglung
*Diese Zahle sinn Schätzunge, da nur die Zahl der Familie iwwerlieferd is (15 bzw. 9).

### Judde in Frankeschdää

In Frankeschdää had e jiddisch Gemää bis um 1900 beschdann. Ehr Enschdehung geed uff die Zaid vum 18 Joorhunnad serigg.

Im 19. Joorhunnad un am Õfang vum 20. Joorhunnad had sisch die Zahl vun de jiddische Inwohner wie folgd endwiggld:

## Websaide
* 
* Indanedbresens vun de Oadsg'moinde Frongeschdää
* Date vum Schdadisdische Londesoamd iwa Frongeschdää
* http://www.alemannia-judaica.de/frankenstein_synagoge.htm
Flößer

**Fleßer** isn haid faschd ausgschdorbne Beruf, wu aa in de Palz e langi Tradition ghabd hod. 

## Gschischd
Schun 1403 hot Keenisch Ruprescht de Stadt Naischdadt e Privilesch zur Fleßerei uffm Schbayabach ausgstellt. De Kaal Friedrisch Willem, Ferschd vun Leinischinge-Hardenbursch, (1704-1807) hott die Grindung vun de Siedlunge Waldleininge un Franckeeck gfäddad vor allem wesche de Fleßerei. 1790 kunnt ma in enere Beschraiwung lese "daß jenes Holz, so den Winter hindurch gehauen werde, den darauffolgenden Sommer an die Bach und den darauffolgenden Herbst nach Mannheim gebracht werden könne, wodurch die Güte des Holzes beibehalten und das Versporen verhindert werde." 

Des Fleße war zunägschd schwierisch, awwer ab 1816 hodd de bairische Schtaad die Bäsch systemadisch ausbaue losse. Die sinn verbreidert worre, Ufer ausgemauerd, Klause und Stauwooge angeleschd. Die Brennholzfleßerei nennd ma **Trift**, wail märs ääfach drifde geloßd hod. 

Zaischnisse vun dere Zaid sind ufgelossene Wooge wie de Franzosewooch bei Hochschpeyer odder die mit Sandsteequader ausgemauerde Bachbedde im Elmsteener Dal. Im Storrbachdal hot ma e aldi Triftschdregg widder inschdand gsetzt, wo s aa als emol Vorfiehrunge gibt.

## Pals
En Drifd isch im Pelsawald im Summa wesche Wassamongl ned meschlsich oda vaboode gwesd. Awa aa wonns Wassa kabd hod, hods meischd ned glongd uma hod deswesche Glause gbaud un domid Schwallwassa eazaischd.

## Webpeidsch

* Flößermuseum Unterrodach
* Der Flößer aus Wolfratshausen Dokumentarfilm aus der BR-Sendereihe "Der Letzte seines Standes?"

## Lidaradua
* Roland Paul: *Von alten Berufen im Pfälzer Wald*, 
* in Michael Geiger, Günter Preuß, Karl-Heinz Rothenberger: *Der Pfälzerwald. Porträt einer Landschaft*, Seiten 241,242, Verlag Pfälzische Landeskunde, Landau in der Pfalz 1987, ISBN 3-9801147-1-6

## Kwelle
Engadin

's **Engadin** isch e Houchdaal in de Oscht-Schwaiz im Kanton Graubünden. Im Oschte werrt's vun de Ortler- Albe un vun de Sesvenna-Grubb begrenzt, im Weschde vun de Silvretta-Grubb. De Inn lefft durrich 's Engadin, wu's aach sein Name her hott: Gardde vum Inn. 

## Geographie
's Engadin werrt in zwee Hälfde uffgedaailt:

* **Owwerengadin**, uff Rätoromanisch: *Engiadina'Ota*: Vum Berninapass un em Malojapass iwwer d' Seen-Blatt bei St. Moritz mi'm St. Moritzer See, em Silvaplaner See un em Silser See bis noch S-Chanf. Die wichdigschde Därfer sin St. Moritz, Sils, Silvaplana, Champfer, Celerina, Pontresina, Samedan, Bever, Madulain, Zuoz, S-Chanf un Cinuos Cel.

* **Unnerengadin**, uff Rätoromanisch *Engiadina Bassa*: vun de Punt'Ota- Brigge bis zu de Grenz noch Tirol, Eestreich on de Finstermünz-Feschting. Wichdige Därfer sin: Brail, Zernez, Susch, Lavin, Giarsun, Guarda, Bos-Cha, Ardez, Ftan, Tarasp, Scuol, Sent, Ramosch, Vna un Seraplana.

## Schbrooch

Die Engadiner sin Rätoromanen, des haaßt, zu de Zeide vun de alde Römer hott do, un aach fascht iwweraal sunscht in de Albe, e keltisch's Volk g'wuhnt, die Räter. Die sin noh awwer vun de Römer eignumme worrn, un häwwe ihr Schbrooch, Latdain, ahnemme messe. Do draus isch noh Rätoromanisch entschtonne. Des isch urschbringlisch iwweraal in de Albe gebabblt worrn, isch awwer pö a pö wennischer worrn, wall vun alli Seide anneri Schbrooche reigedrängt häwwe. Desdweech sin blouß noch e paar Inseln iwwerich gebliewe, wu d' Lait Rätoromanisch schwätze: Graubünden in de Schweiz un e paar Dolomiten- Deeler in Südtirol, Italien. Des Rätoromanische werrt awwer immer wennicher in de Schweiz, wall die Lait meh un meh Daitsch babble welle, im Engadin sin im Verhäldnis noch die meeschte Schbrescher. 
Im Engadin gibt drei verschiedeni Dialekte vum Rätoromanische: Ladin Puter im Owwerengadin, Ladin Vallader im Unnerengadin un Jaura im Münstertal.

## Weblinks

* Sommlung vun iwwa 40 Webcams im Engadin
* Weaschwondere im Engadin
* Engadin Fodos
Frankenthal

**Frongedahl** is ä kraisfraie Schdadt in de Vordderpalz zwische Ludwichshafe im Siede un Worms im Norde. Die Schdadt hot so uug'feer 47.000 Oiwohner (2013). 

## G'schischd
Erschtmols erwähnt worre is Frongedahl in änre Urkunn vum Kloschder Lorsch im Johr 772. 1119 hot de Ergebert aus Worms des Auguschtiner-Chorherrenstift gegrind, sechs Johr späder hot soi Fra, die Richlindis, e Frauenstift gegrind. Vum Ergebert soine Kloschterkärsch steht heit noch e Ruin, die Ergebert-Ruin. 1577 hot Frangedahl die Stadtreschte verliee bekumme.

## Polidik
De Owwerboijemeeschter is im Momment de Martin (*Maddin*) Hebich vun de CDU.
Nooochfolger werd de Nicolas Meyer vunn de FWG.

## Un anneres
Frongedahl hot die vier Vororde Eppschdää, Flomerschm, Mersch un Studrm. Dann gibts do noch de Ormsmer Hof, der glei reschds kummt, wann mä noch Lambsem fahrt.

Es gibt zwää Gymnasie un zwar es Karoline-Gymnasium un es Albert-Einstein-Gymnasium, und aa ä Realschul (die Schilla-Schul).

Im Frijohr, entwedda an Chrischdi Himmelfahrt oda Fronleichnam, je nochdem, isses Strohhutfescht in Frongedahl, des greschte Stroßenfescht von de Vorderpalz, des wu iwwerreschional bekannt is.

In de Ergebert-Ruin sinn im Summer als Veranstaldunge und während dem Woihnachtsmarkt is dort e Eisbohn.

## Websaide
* 
*
Fußgönheim

**Fußgennem** (amtlich *Fußgönheim*) is e klääni Ortschaft in de Verbandsgemää Maxdorf im Rhoi-Palz-Krääs in Rhoilond-Palz, newwer Ludwichshafe gelesche, awwer schun viel älder als selwes. Bei Grawunge vun Archäologe in Fußgennem wurd Zeigs vun de Kelde unn Reemer gefunne. Unn de erschde Nochweis uff ennere Urkund stammt aus em Johr 893.

## Geographie
Fußgennem is in de Rhoiewene wesdlisch vun Luddwischshaafe geleje. De Schwawebach dudd dorsch de Ord fließe. Õõgrenzende Orde sinn im Oschde beginnend im Ohrzaischersinn: Luddwischshaafe, Dannschdadt-Schauernem, Gennem, Ellerschdadt, Bärkehaid unn Maxdorf.

## Gschischd
Fußgennem isses erschdemol im Johr 893 innem Gidervazaischnis vun de Abdai Prim erwähnd worre. 900 bis 110 is hot Fußgennem em salische Kaisahaus gherd unn is denoo de Kurpalz iwwergewwe worre. Fußgennem is donn in en Owwerdorf unn Unnerdorf aigedaild worre uun an die Familie Falgeschdää unn Bolandr valehnd worre. De bolandische Bsidz hot mer schbäda an die Grafe vun Loininge vakaafd. De kurpälzische Hofkonzler Tillmann von Hallberg hot 1728 die Erbaaschbrisch vum Owwerdorf gekaafd, schbäda aa vum Unnerdorf, donn hot de Karl III. Philipp ihm hohaidlische Reschde iwwers Dorf iwwergewwe. 1740 hot de Konzler donn es Hallberjer Schloss erbaue losse unn de kadolische Glaawe in dem said de Reformadsion ludderische Ord aigfiehrd. Die Fronzose hawwe bai ihrer Erowerung vun de Palz aa die Herrschafd vun de Hallberjer beended.

Noom Abzuuch vun de Fronzose is de Ord an de Bayrische Rhoikrääs kumme, die haidisch Palz. 1886 is Fußgennem em Bezärgsåmd Luddwischshaafe zugedääld worre, welles noom zwädde Weltkriesch im Londkrääs Luddwischshaafe uffgonge is unn haid de Rhoi-Palz-Krääs is. Am 7. Juni 1969 is die BASF-Siedlung noo Maxdorf umgemäänded worre.

## Bolidig
Die 20 Radsmidglieda vun Fußgennem sinn am 7. Juni 2009 gewähld worre, de Vorsidz is de Ordsbirgamaischda.

## Sejenswirdischkaide
Hait schdehd nochs Hallberjer Schloss, welles 1815 in Privadbesidz iwwergånge is unn saidem als Lade, Schain unn Laacha vawend werd. 1972 isses vun de kadolisch Kärschegemää erworbe unn uffwendisch renovierd worre. Die Schlosskärsch St.Jakobus Major is  1740/41 arischded worre.

Die prodesdandisch Ludderkärsch is 1732/33 arischded worre. An sellem Schdåndord konn mer schun said 1253 ä Kärsch noowaise. De Torm is zamme midd de naie Fassad 1842 gebaud worre. Im Johr 1911 isses Kärschschiff ahehd worre.

In Fußgennem isses Grumbeermuseum dähäm.

## Wärdschafd unn Infraschdruggdur

### Vakea
Nerdlisch vun Fußgennem liechd die Bunnesaudobåån 650 Derkem-Ludwischshafe. Dorsch die Rhoi-Haardtbåån (Derkem-Monnem), ä Schmalschburbåån, is de Ord said 1913 ans Schienenedz õõgschlosse. Fußgennem liechd im Tarifgebied vum Vakeasvabund Rhoi-Negga (VRN) 

### Bildung
Im Ord gebbds en Kinnergadde,  ä Grundschul unn ä Bischerai. 

## Websaide
*
* G'moinde Fußgennem
* Informazione zua jidische G'schichd vun de G'moinde un de ejemolische Sinagog (haid s'Kadofflmuseum)
Fürstbischof

**Färschdbischuf** hod mern Bischuf ghääße, der wu zuglaisch aach nuche Färschd war un aach aischnverandwordlisch des Färschdedum regiert hod. Gäwwe hods die Oirischdung ner im Hailisch Reemisch Raisch vun de Daitsch Nadzion|Hailisch Reemisch Raisch vun de Daitsche Nadzion. Annärschdwo sin zwa aach Kärschefärschde ande Schdaadsmachd bedailischd gewesd orrä sins nuch, awwe de Rischljöö fär zum Baischbiel waa Kadinaal un ea waa Minischda - uhne doßs ää mim onnan zu due ghad hod. Än Färschdbischuf awwe waa Färschd, waila Bischuf vunärem Färschdbischdum waa. Dóó, wu des sunschd nuch voakumme is, waas ä Ausnahm, ned die Reschl - un schun glai gaaned ä Inschdiduzion wie im HRR.

## Im HRR
Schun Oddo de Grooße hod sich uf die Kersch als ännerä "raischunmiddlbari" Inschdiduzion gschdidzd un iane Färschde, de Bischef un Äbde, Macht gäwwe, wu ned ärblisch waa. Do waa die Ärhewung inde Färschdeschdand ner nuch ä logisch Folsch.

Schbeeda sin don 1356 die Färschderzbischef vun Määnz, Kölle un Dria aach nuch Kuafärschde worn.

Um 1800 hen mer im HRR 28 Färschderz- un Bischdüma ghed - koaz denooch dorsch die fronzeesisch Rewoluzion ner nuch ääns: de Kuafärsschd/Erzbischuf vun Määnz, Karl Theodor von Dalberg, als de Kuaerzkonzla vum Raich (vun 1806 oo als Färschdbrimas vum Rhoinbund) hod fer ä paa Joa nuch soi gaischdlischen Schdaad rechiere gekennd, is awwee 1810 aach "sägularisiad" un ins Großhärzuchduum Frongfod umgewannld worn, des wu de Daalbärsch nuch bis 1813 regiad hod.

Dänne Färscherzbischef faschd glaichgschdelld waan die Färschäbde, när hänse ned all ä "Virilschdimm" ghed, sunnärn als "Bank" abgschdimmd ("Kuriadschdimm").

## Fär Leseradde
* Joachim Fernau: *Deutschland, Deutschland, über alles - die Geschichte der Deutschen*
Pferd

De **Gaul** *(Equus ferus caballus)* is e domestizierdes Viech aus de Ordnung vun de Unpaarhufer. Er is außerm Przewalskiviech *(Equus ferus przewalski)*, mit demer barrierefrei kreizbar is, die äänsiche üwwerlewende Unnerart vum Wildgaul *(Equus ferus)*. De Gaul stammt awwer nit nur vun dem ab, awwer nach ennere Theorie is de Gaul de Nachfahr vun vier Urtype, in die Tarpane un Przewalskis ingefloss sin. Das sin es Nordpony (näggschder Verwander:Exmoorpony), es Tundrepony (n. V.:Przwalskigaul), de Ramskoppgaul (n. V. Sorraia) un de Steppegaul (n. V. Kaspisches Pony). Weiße Abzeiche wie Blässe unsoweider sin Domestikationsmerkmale, wo uff Inzucht basieren.

## Verbastardierunge mit annere Equus-Arde
Mischlinge zwische Gaul un Esel orre Gaul un Zebras kummen vor, sin awwer in de Reeschel unfruchtbar. Ausnahme kummen bei de Muli (Gaul x Esel) nur bei manche Weibcher vor, wo sich mit de Elderearde vermische kennen.

## Pälzer Gaul
In de Palz hämmer nadierlisch ä eicheni Rass: De Palz-Adenner. Der schwere Ackergaul (Kaldbluud) is noch in de Neunzehhunnertfuchzicher Johre im Wald, im Transportgewerwe un im Wingert die wichdigschd Aweidskrafd gewese. In de nainzischer Johr war-er vum Aussterwe bedrohd. Awwer dursch angaschierde Zischder hotter wohl widder e Zukunfd.

## Syschdematik
Weil das Teschtprojekt hier noch key Taxobox zein kann, is de Inhalt inneme eischne Absatz gezeit. Wann eyner weys, wie mer so ebbes a im Teschtprojekt darstelle kann, dann sollers mo probiere.

## Lidderatur
* Alfred Edmund Brehm: *Brehms Tierleben*, Digitale Bibliothek, ISBN 3-89853-476-6

## Weblinks
* Deutsche Reiterliche Vereinigung
* Deutsches Pferdemuseum in Verden an der Aller
* rem-Sonderausstellung Pferdestärken - Das Pferd bewegt die Menschheit
* Pferdezuchtverband Rheinland-Pfalz-Saar e.&nbsp;V.
Gelbe Rübe

**Gelleriewe** (aa **Gelweriiwe**), Ääzahl: **Gellerieb** () (*Daucus carota* subsp. *sativus*), sin ä bsunnerschd werdvolles Gemies un keren zude Deldebliedla (Apiaceae).

## Woadherkunfd
*Karotte* kummd vum Ladoinische *carota* un *Möhre* hodd die grieschisch Bzaischnung fa Worzel. S'Woad hodd sich iwwa die ald- und middlhochdaidsche Nome *Mokra*, *Morke* un *More* enwiggeld.

## Bezaischnung
S'Woad *Gelleriewe* kummd vunde Bzaischnung *Gelbe Rübe*, wuma im Saalendische unnem Pälsische, awwa a im Badische, Schwebische un Bairische saache dud. 

S’Woad fa die Bflonz awwa a fa die Rieb unnaschaid sisch a inde Regjone. In Noad- un Oschdaidschlond sachdma *Möhre* un in neadlische un siedlische Deel vun Daidschlond fa junge Riewe saachdma *Karotte*. Inde Umgewung vun Niedasaggse heesds donn *Wurzel*, im Niedalendische isches *wortel* un im Saterfriesischen donn *Wuttel*. Doad sachdma *Räiwe* eja fa Aade wie z.&nbsp;B. fade Acka-Reddisch (*Räiwe* / *Wüülde Räiwe*) odda die Schdeggriewe (*Räiwe* / *Stäkräiwe*). In Esdaraisch un Sieddaidschlond saachdma *Karotte* un inde Schwaiz isch *Rüebli* (longi geeli Aad) un *Feldrüebli* (Geeli Rieb) ieblisch.

## Meagmal
Im Friejohr gsähd kann mer se vum Friesummer bis in de Härbschd ärnde. Die määnschde Sorde sin lang un schmaal, es gibd awwer a Runde. Die junge hän noch rischdisch viel Zugger, all hän Providamin A un Folsaire. Roh helfe se sogaa geje Salmonelle, sunschd geje Dorschfall un Värschdobbung. Mär solld se als mid e bissel Fedd esse, wail des es Providamin A lese duud, sunschd kann de menschlische Kerper des Vidamin net verwerde. Die ganz junge kann mer mid de Schaal esse, die nägschde kann mer mid growwem Salz abriwwle, die äldere duud mmer besser schäle.

## Gerischd
Fär än ääfache Salad duuschd ä paar Gelleriewe fai riwwle, gibsch ä glää bisssel Zugger un Zidronesafd däzu unn 'en Schuß Sahne odder Kondensmilsch - fäddisch.

Fär Gemies duuschd Gelerieweschaibe mid Zwiwwle aadinschde, mid Brieh uffgiese un koche, bisse gaar sin.

## Websaide

## Änzlnochwees
Germersheim

**Germersche** (amtlisch *Germersheim*) isch e Schdadt in de Palz om Rhoi, wu ugfähr 20.000 Lait wohnen.

## Gschichde

* Als die Reemer do waren, hen die ugfähr do, wu hait Germersche lieschd, e Kaschdell baue losse. Mer saacht, des hot *Vicus Iulius* ghääße.
* 1090 isch die Schdadt es erschde mol in de Sinsemer Chronik erwähnt worre.
* De vun Habsburschs Rudolf hot Germersche 1276 Schdadtrechde gewwe.
* 1674 hänn die Fronzose die Schdadt gonz abgerisse, weil se sauer uff die Pälzer gewest sinn. Blouß drei Lait hänn iwwerlebt. Die Schdadt isch awwer ball widder uffgebaut worre.
* 1793 bis 1814 hot die Schdadt de Fronzose gheert.
* Ab 1834 isch e Feschdung um Germersche gebaut worre. Mer hot sellemools gemäänt, des wär gut gesche d' Fronzose, wu awwer net kumme sinn. Als se 1861 ferdisch worre isch, isch se schun derart veralded gewesd, dass es nix mehr gebroocht hot. Vun 1920 bis 1922 isch se donn wescherm Friedensvertrach vun Versailles iwwerwiechend abgerisse worre. Einische Deele sin noch vorhanne un werren hait fer unnerschiedliche Oläss benidzd. Besunnersch bei de Durischde isses beliebd, se zu besichdische. Awwer a Osässische veraschdalde do allerid gere e Feschdl (unner onnerem alle Johr die „Kultur- und Museumsnacht“ - "KuMuNa") oda hogge ääfach gemiedlich in de waitlaifische Oolache rum.
* Ab 1936 war die Wehrmacht in Germersche. Im Kriesch war de Hans von Sponeck als Gfongener in Germersche un is do ach erschosse worre.
* 1972 hot es zwädde briddische Rockfeschdiwel in Germersche stattgfunne. Do ware ugfäär 70.000 Gäschd in de Schdadt.

## Websaide

* Germersheim
Gerolsheim

**Gerolsem** (amtlich *Gerolsheim*) is en Ort in de 1972 gebild Verbandsgemää Grienschdadd-Land im Landkreis Derkem in de Palz. Es hott 1695 Oiwohner unn de jetzische Birgamaischda iss Erich Weyer vun de FWG.

## Gschischd
Im Johr 915 iss Gerolsem des erschde Mol als Geroltesheimero erwähnd worre.

Biss zum Johr 1969 hot de Ord zum Londkrääs Frongedahl kehrd, 1972 iss er zur Verbandsgemää Grienschdadt kumme. Die Sondermülldeponie Gerolsem iss 2003 noch johrzehndelonge Bemiehunge vun Anlieschern geschlosse worre.

## Relischione
2007 sinn 41,2% vun de Oiwuhner evangelisch unn 29,5% kadolisch gwessd. Die Ibrische henn ne onnere Relischion khad odda sinn konfessionslos gwessd. 

## Bolidig
De Gemainderad beschdehd aus 16 Midgliedern, die am 7. Juni 2009 gewähld worre sinn. 
Ordveadailung im geählde Gemainderad:

## Websaide
*
* Verbandsgemää Grünstadt-Land: Gerolsem
Großkarlbach

**Grooskarlbach** (amtlich *Großkarlbach*) is en Ort in de 1972 gebild Verbandsgemää Grienschdadd-Land im Londkrääs Derkem in de Palz. Es hott 1115 Oiwohner uff 5,26 km², dodemit leewe 212 Lait uff eem km². Grooskarlbach iss en schdaadlisch anerkannde Fremdeverkehrsord. De Ord liegd uff ner Heh vun 118 m i. NN. Der jetzische Birgamaischda iss Ralf-Peter Riegel vun de SPD.

## Geografie
Grooskarlbach lieschd in der Näh vum Weschdrand der Owwarhainschisch Diefewene unn werd vum Eckbach dorschflosse. Weschdlisch vum Ord sinn die Hischl vum ehemolische Unterhaardt, die zu de Woibauregion Mittelhaardt-|Daitschi Woischdrooß kehrd.

## Gschischd
Des erschdemol erwähnd worre iss Großkaalbach im Lorscher Codex im Johr 768 als Carlobach. Bis 1969 hot der Ord zum Londkrais Frangetahl kehrd.

## Relischione
Im Johr ware 50,8% der Oiwohner evangelisch unn 20,6% kadolisch. De Reschd hot zu koiner oder ner onnere Relischion kehrd.

## Websaide
* 
* Houmpäidsch vun Grooßkalbach
Geschichte

**Gschichd** is ääna vun de drai Grunpaila vun de Wisseschafd:

Philosophie & Theologie sins ärschd, Physik un ia Newefächa, also die Nadurwisseschafde, es zwäd un Gschsichd is es dridd Schdandbää. All die annern Wisseschafded sin Dailgebiede vun denne drai orra iwwagraifend iwwa Dailgebiede vun mea wie äm Paila.

In dänne drai Paila schdegd alles drin: es Lewe, die Nadur un wie sisch alles endwiggld hod. Die Gschichd leades ledschdere. Desdeweje konns aach kää Hischdorika gäwwe, dea wu alles erforsche kunn: fär die gonz alde Sache wie de Uaknall braach mär Subnugleaphysika, die wu daß erausgrie, wie daß des sellemols gewesd is, wie unsan Härgod de Schdaadschuß gäwwe hod. 

Fär denóo braach mär Aschdronome, die wu erausgrie, wie sisch donn där gonze Kladderadadsch waira endwiggld hod bis zur endschdehung vun unsam Sunnesyschdem unde Ead.

Donn brache mär die Geoloche, fär zu erschrsche, wie daß unsan Planed wisch endwiggld hod - un des gehd schun diregd in die Geographie iwwa. 

Donn braache mär Aarscheolooche fär auszubuddle, was unsan Voa-voa-äldere sellemols fódgschmisse hän. 

Un don, gonz am End, kumme die aischndlische Hischdorika, die wu ärschdemol in gruße Ziesche all des lärne, was die annärn erausgfunne hen un sisch donn mid all däm bschäfdische, was Uffgschriwwe worn is. Wannse guud sin, kennese des aach nuch differenziere nóóm Zweck un de Óósischde vun sellemols un so reladiwiere, daß ebbes Brauchbares erauskimmd.

Gschischd tut mer all des nenne, was emol gewet is. Mer kann domit awwer aa die ganz Entwicklung vun uns Mensche määne, dennedowegge tut mer aa vun Menschheidsgschischd (stadd Nadurgschischd) spreche.
Wisseschaftler, die sisch mit Gschischd befasse, tut mer Historiker nenne.

Gschischd derf mer net verwechsle mit Gschischde, des sinn Sache, die mer verzählt kriegt.

## Weblinks

* Fachkatalog zur Geschichtswissenschaft TU Dortmund, Fachbereich Geschichte
* Lotse zum Fachbereich Geschichte Unibibliothek Münster
* Virtual Library Geschichte Bündelung der deutschsprachigen Internet-Angebote zu Geschichtswissenschaften
* Kommunikation und Fachinformation für die Geschichtswissenschaften Humboldt-Universität Berlin
* https://web.archive.org/web/20251217153222/https://www.historicum.net/ Geschichtswissenschaft im Internet e.&nbsp;V.
* https://web.archive.org/web/20090423035954/http://www.nfhdata.de/premium/index.shtml Nachrichtendienst für Historiker
* Geschichte Online E-Learning-Plattform der Universität Wien
* SUSAS Netzwerk für Wissensweitergabe: Geschichte
* didaktisch aufbereitete Geschichtsdarstellung mit Links
* Epochenüberblicke mit Links
*
Goldener Hut von Schifferstadt

De **Goldene Hud vun Schiwwerschdadd** is en Ardefakd aus Goldblech unn kummt aus de Bronzezait. Er is 1835 uf äm Agger bei Schiwwerschdadd g'funne worre unn iss dodemid de erschdgfunnene vun vier Goldkegeln vun derre Sord. Der Hud iss aigendlisch keen Hud, awwa die aißere Veaklaidung vunner Koppbedeggung, wahrschains vunnem Zeremonialhud, der zu religiese Zwegge gediend hot. Des Religd iss vor dem 12.Jh. v. Chr. entschdanne. Uff dem Kegel befinne sisch Ornamende, die in umlaafende Ribbe unn Bända Kraisschaibe-, Ovalbuggl- und Rundbugglmuschder zaische. Des Original liegd hait im Hischdorische Museum der Palz in Schbaya, ä Kopie befind sisch im Haimadmuseum vun de Schdadt Schiwwerschdadd. 

## Websaide
*  De Goldene Hud vun Schiwwerschdadd uff de Houmpäidsch vun de Schdadd Schiwwerschdadd
Blutwurst

**Grieweworschd** is die pälzisch und badisch Wariande vun de Bluudworschd. De signifikande Unnaschied sin die viele Griewe, wu mär sien un schmägge konn - Bluudwärschd hän zum ääne insgsamd weenscha Schbäg un zum onnan dodevun aach nuch mea gemoole un ned als Schdig.

## Herschdellung
35 – 50 % gemahlni Schward, 30 – 45 % frisch Bluud, 30 – 40 % Griewe, Zwiwwle, Gewärz (u. a. Koridander, Muskad, Pimend), Kroida (u. a. Majoran un Thymian) un Salz werrn innen Darm gfilld un bai 85°C 1 – 1½ Stunden gegaard.

## Schpeise
Grieweworschd gäbds frisch, geroischad un drugge. Sie gheerd uf jederi Schlachdpladd, ins Sauakraud, in Gbreedelde un uffs Brod, is awwee aach zu viel annän Gerischde ä guudi Bailaach. Ä gonz bsunnaschdäri Delikadess is Grieweworschd im Woi- odda Biadaisch.

## Links
* Ää Rezepd als Baischbiel
Johannisbeeren

**Hansgetrauwe** *(Ribes)* (), aach: *Kanzdrauwe* odda *Kanzdraawe* (uff schriftdaitsch: Johannisbeeren) , sin meischtens heckefermisch wachsende un oft in Gärde se finnende Obschtplanze. Die meischde Sorte kammer esse, aber net alle schmecke gut. Die Bliete vun der schwarze Sorte werren ach genumm fer Parfüm herzustelle. Die Truuschele sin a e Art vun de Hansgetrauwe, un e Mischling vun denne un ennere annere Art nennt mer Jostabeer, was sich aus de schriftdaitsche Werter fer die zwo Planze sammesetze dut. In de Wisseschaft werren nur Kreizunge aus schwatzer Hansgetraub un Truuschel als Jostabeer bezeichnet.

## Merkmale
Es gebbt um die hunnertfuchzich Arde un viele Serte un Zuchtforme, schwarze, rote, aach weiße. De Bliedestand is meischtens Trauwefermisch un enthällt viel Bliede.
Die Planze sin entweder zwittrich, das heyscht, das ey Blied zwo Gschlechter hot, orre zwoheisich, das heyscht dass ey ganzi Planz nur Bliede vun eym Geschlecht hot. In de Beerscher gebts zwansich bis hunnert klenne Keere.

## Verbreidung
Hansgetrauwe gebts vorwieschend uff de Nordhalbkuchel, e paar Arde gebts awwer a in de Ande in Südamerika. Die kuldivierte Hansgetrauwearde un Sorde kummen allegar vun Schwede, bis uf die Truuschele, die wahrscheinlich ausem Himalaya kimmt.

## Webseidde
* Die Familie bei APG II. (engl.)
* Die Familie bei DELTA. (engl.)
* Die Familie bei GRIN. (engl.)
* http://www.floraweb.de
* http://www.plantnames.unimelb.edu.au/Sorting/Ribes.html
Hautflügler

**Hautfliggler** (ladeinisch *Hymenoptera*) sin e Ordnung vun de Insekde mit durschsischdische Fliggel. Zu ene ghere zwee Unnerordnunge: di Planzewefze (Symphyta) ohne Oischnierung un di Talljewefze (Apocrita) mit Oischnierung am Hinnerleib, da sogenannde Wefzetallje. Talljewefze sin di Ämänze, Wefze un Biene, zu denne aa di Hummle ghere.

## Kärwerbau

Di unnerschiedlisch große Vorder- un Hinnerfliggel vun de Hautfliggler sin während em Flug mitenanner verbunne. In der Reegel hawwe se große Faceddeaare un drei Punktaare. Di Mundwerkzaige sin je nach ihrer Funktion, zum Beiße, Kaue odder Suggle, unnerschiedlisch gschdaldet. Di Fiehler sin mehrgliedrisch. Di weiblische Hautfliggler hawwe en Schdachel, wo urschbringlisch zum Eierleeje beschdimmt war, awwer bei mansche Arde zumne Wehrschdachel umgebildt is.

Zu de Hautfliggler ghere di klänschde gfliggelde Insekde, di Erzwefze. Di klänschde Insekdeart iwwerhaupt is di Erzwefz *Dicopomorpha echmepterygis*, vun der di Männsche bloß 0,14 mm groß werre. Di gräschde Hautfliggler dageeje erreische bei are Kärwerläng vun siwwe Zendimeder Fliggelschbannweide vun ugfähr zäh Zendimeder.

## Netzseide

Hautfliggler bei systematik-entomologie.de

Hautfliggler bei insektenbox.de